Matteus 5:5 Ons hoor in die Here Jesus se onderwys steeds weer wat de HERE ons in die Ou Testament geleer het. As jy ons vers lees, laat dit jou dink aan Psalm 37:11: “Die ootmoediges daarenteen sal die aarde besit en hulle verlustig oor groot vrede.”
Wie kry die groot erfenis? Die mense wat die sterktes op aarde was, hulle wat op hul eie verstand vertrou het? Is die groot erfenis vir die mense wat op hierdie aarde gesoek het om in die kollig te staan en deur mense belangrik gevind te word? Nee! As jy jouself op hierdie wêreld gesoek het, sal jy na jou sterwe brandarm wees en vir altyd so bly. Ek dink nou aan wat ons in Psalm 49 lees: “Wees nie bevrees as ’n man ryk word, as die rykdom van sy huis groot word nie; want by sy dood sal hy van alles niks saamneem nie; sy heerlikheid sal nie neerdaal agter hom nie.” Vs 17,18
Wie sagmoedig is, wie nie homself en sy eie belange soek nie maar vir Christus en sy naaste wil leef, is regtig ryk. Dit kan wees dat jy dan hier op aarde in die oë van mense niks het nie nogtans is jy ryk. As jy sterf, kom jy by Christus in die ewige vrede. Dan kom jy as Christus terugkeer op die nuwe aarde. Jy ontvang die nuwe aarde saam met die vrede wat nooit meer versteur sal word nie. Dat is wat jy erf vanweë Christus se werk vir jou.